text: Калі інфармацыя пра спілаваны дуб з'явілася на адным з віцебскіх рэгіянальных сайтаў, наведвальнікі пачалі масава і рэзка абурацца: "Нягоднікі, цяпер адпілуйце сабе галаву і гэтак далей..."
  Чыноўнікі хоць і пазнавата, але звярнулі на праблему пільную ўвагу. Гісторыя пра нешчаслівы лёс напалеонаўскага дуба дайшла да кіраўніка вобласці Аляксандра Косінца.
  — Вы ж бачылі, што дуб спілавалі не цалкам. Гэтыя рэшткі дрэва кранаць не будуць, — абяцае Мікалай Заблоцкі, намеснік старшыні Бешанковіцкага райвыканкама. — Яшчэ год таму прымалася рашэнне: так, гэты напалеонаўскі дуб нясе вялікую пагрозу для дзяцей. Падалі галіны, побач школа, недалёка да бяды...
  Цяпер пагроза знікла. Дрэва застанецца ў турысцкім маршруце. Дуб мы захаваем, гэта, безумоўна, — помнік гісторыі. Старшыня райвыканкама даў каманду — агарадзіць яго і зрабіць мемарыяльную шыльдачку. Тым больш што ў 2012 годзе будзе адзначацца 200-годдзе бітвы пад Астроўна. Гэтая падзея апісаная ў кнізе Талстога "Вайна і мір"...
  Спадзяёмся, што турызм у рэгіёне будзе імкліва развівацца. Тут нарадзіліся мастак Іван Хруцкі, канцлер Леў Сапега. Тут знаходзіцца рэдкая пяцікупальная Свята-Ільінская царква, палац Храптовічаў і іншыя цікавыя турыстычныя аб'екты.